Izvor: N1

Ko je izveo bagere na ulice Beograda i u noći između nedelje i ponedeljka rušio objekte u Savamali i dalje je misterija. Predsednik Vlade kaže da ne zna šta se desilo i da će istinu utvrditi nadležni organi.

Iz skupštine grada, i pored izjava brojnih svedoka, uz opasku da se takva pitanja ne postavljaju na Uskrs, navode da niko nije video fantomke i da niko nije prijavio policiji šta se dešava.

Osim pojedinih zaposlenih i slučajnih prolaznika, bagere i ljude sa fantomka i bejzbol palicama koji obezeđuju rušenje, po svemu sudeći, niko od državnih organa nije video.

"Ja ne znam šta se tačno dogodilo, ali se nadležni organi i nadležno tužilaštvo time bavi. To je posao za nadležne organe i uveren sam da će ustanoviti istinu", rekao je premijer Vučić.

Na pitanje novinara N1 kako to da šest dana nisu ustanovili, kaže:

"Pa nismo uspeli da ustanovimo, i nađemo materijalne dokaze za ubistvo Jelene Marjanović, što je mnogo veći zločin nego rušenje bespravnih objekata. Tako da se trudimo da rešimo sve te slučajeve, kao što smo sve slučajeve rešili. Nijedan veliki slučaj nemate da ga policija sa uspehom nije rešila".

Odgovor nemaju ni u gradskoj vlasti i čini se nerado odgovaraju na pitanja o tom događaju.

"U pravu je ministar da se na Uskrs takve stvari ne pitaju. Imate zvanično saopštenje Grada Beograda. Imate jako čudnu situaciju da neko priča o fantomkama... Niko fantomke nije video, a što je još čudnije niko nije prijavio slučaj policiji", navodi predsednik Skupštine Grada Beograda Nikola Nikodijević.

N1: Kažu svedoci da su zvali policiju, da su ih oni upućivali na Komunalnu...

Nikodijević: "Nadležni državni organi će ispitati slučaj i nadam se da ćemo brzo dobiti rezultate toga. Ono što je u ovom trenutku suština jeste da gradske službe to nisu radile, ono što je zasigurno - niko nije prijavio ništa policiji i ono što je je zasigurno niko to nije video još uvek, samo se svodi na priču nekoliko ljudi..."

N1: Pa, jeste li vi videli snimak?

Nikodijević: "Ja nisam video na snimcima ljude u fantomkama, verujte mi..."

N1: A jeste videli bagere koji ruše, a mi ne znamo ko ruši?

Nikodijević: "Kažem vam, nadležni organi će vrlo brzo ispitati, dobićete informacije kada i mi budemo raspolagali njima".

Kakvu je atmosferu u javnosti izazvao ovaj noćni događaj, možda najbolje pokazuje pitanje koje je na Twitteru postavio poverenik za informaicje Rodoljub Šabić: "Poruka: Nastavi da se interesuješ za akciju ljudi pod fantomkama i bićeš u prilici da se sretneš sa njima je?" Bez objašnjenja da li je, kada, i kome upućena ovakva poruka.

Dok se čekaju rezultati istrage, oko 1.000 kvadrata neposredno pored mesta gde će biti izgrađen "Beograd na vodi" po svemu sudeći spremno je za novog investitora.

Detaljnije u prilogu Đorđa Naskovića: